**МОТИВИ:**

**Относно: Приемане на нова Наредба за ред и условия за поставяне на преместваеми съоръжения на територията на община Трявна**

**1.Причините, налагащи приемане на новата наредба**

Съгласно разпоредбата на чл. 56, ал. 2 от ЗУТ, с наредба на общинския съвет, се уреждат отношенията по поставяне на преместваеми увеселителни обекти и преместваеми обекти за търговски и други обслужващи дейности - павилиони, кабини, маси, зарядни колонки за електрически превозни средства, както и други елементи на градското обзавеждане (спирки на масовия градски транспорт, пейки, осветителни тела, съдове за събиране на отпадъци, чешми, фонтани, часовници и други) на територията на съответната община.

С решение № 229 от 29.11.2018 г. на Административен съд – Габрово по адм. д. № 240/2018 г. е отменена действащата Наредба за ред и условия за поставяне на преместваеми съоръжения на територията на община Трявна, приета от Общински съвет – Трявна с Решение № 67 от 01.07.2010 година. С отмяната й Община Трявна остава без подзаконов нормативен акт, уреждащ реда и условията за поставяне на преместваеми съоръжения на територията на община Трявна. Това поражда необходимостта от приемането на нова наредба.

**2. Цели, които се поставят:**

Въвеждането на единни и ясно регламентирани правила и ред при поставяне на преместваеми съоръжения на територията на община Трявна.

**3. Финансови и други средства, необходими за прилагането на новата наредба:**

За прилагането на новата наредба не са необходими допълнителни финансови средства.

**4. Очаквани резултати от прилагането, включително и финансови, ако има такива :**

Предвижда се по-голям контрол при уреждане на правоотношенията, свързани с поставянето на преместваеми съоражения, както и наличие на ясни правила и ред за поставяне на същите.

 **5.Анализ за съответствие с правото на Европейския съюз:**

Доколкото предлаганата Наредба за ред и условия за поставяне на преместваеми съоръжения на територията на община Трявна не противоречи на Закона за пътищата или друг нормативен акт, който е съобразен с европейското законодателство, може да се смята, че същата е в съответствие с правото на Европейския съюз.

*Относно изискването на чл.28 ал.2 от ЗНА подробна информация се съдържа в документа Предварителна частична оценка на въздействието.*

ДОНЧО ЗАХАРИЕВ, /п/

Кмет на община Трявна

Съгласувал

Адв.Галин Ненов /п/

Юрист на община Трявна